PREDKLADACIA SPRÁVA
 

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov Ministerstvo cestovného ruchu a športu Slovenskej republiky (ďalej len ,,ministerstvo športu“) predkladá návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 112/2015 Z. z. o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov v znení neskorších predpisov (tlač 1488) (ďalej len ,,poslanecký návrh“).

Ministerstvo športu k poslaneckému návrhu uvádza nasledovné:

Všeobecne

Cieľom zavedenia príspevku športovému reprezentantovi zákonom č. 112/2015 Z. z. o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov bolo podľa dôvodovej správy zabezpečiť štátom garantovanú úroveň hmotného zabezpečenia športových reprezentantov, ak ich dôchodky nedosahujú zákonom určenú hranicu príjmu, a to „dorovnaním ich dôchodku“ prostredníctvom tohto osobitného príplatku.

Predkladatelia zákona považovali takéto ocenenie vrcholových reprezentantov za opodstatnené najmä preto, že „vrcholoví reprezentanti vynakladajú úsilie, aby dosiahli životné úspechy a ocenenia a nemajú dostatočný priestor sa tak venovať iným oblastiam, v ktorých by si zabezpečili finančné prostriedky potrebné na bežný život“.

Od roku 2015, keď bola určená spomínaná príjmová hranica, došlo k nárastu sumy priemerného dôchodku. Vzhľadom na aktuálnu sumu priemerného starobného dôchodku sa upúšťa od pôvodného zámeru poskytovať príspevok športovému reprezentantovi v závislosti od výšky jeho dôchodkového príjmu a navrhuje sa priznať príspevok športovému reprezentantovi jednotne v sume 300 eur, 250 eur alebo 200 eur, podľa druhu získanej medaily. Cieľom navrhovanej úpravy je ustanoviť sumu príspevku športovému reprezentantovi v nadväznosti na konkrétny druh získanej medaily, jednotne pre všetkých športových reprezentantov, a zároveň umožniť pravidelnú valorizáciu tejto sumy v závislosti od valorizácie dôchodkových dávok  odo dňa zvyšovania dôchodkových dávok.

Stanovisko

Ministerstvo športu zaujíma k poslaneckému návrhu nasledovné stanovisko:

Ministerstvo športu sa stotožňuje s cieľom predloženého poslaneckého návrhu, avšak považuje za potrebné zmeniť znenie niektorých novelizačných bodov, ktorými sa zabezpečí dosiahnutie uvedeného cieľa jednoznačným a prehľadným spôsobom.

Ministerstvo športu k predloženému návrhu uplatňuje nasledovné pripomienky:

1. V bode 1 odporúčame v § 3 ods. 1 písm. a) slovo „alebo“ nahradiť čiarkou.

Odôvodnenie: Legislatívno-technická pripomienka.

2. V bode 1 odporúčame ustanovenie § 3 ods. 2 uviesť v jednotnom čísle a slová „uvedené v“ nahradiť slovom „podľa“. Zároveň odporúčame explicitne určiť spôsob zaokrúhľovania zvýšenej sumy príspevku.

Odôvodnenie: Príspevok športovému reprezentantovi je samostatnou štátnou sociálnou dávkou a nemožno naň bez výslovného zákonného splnomocnenia aplikovať pravidlá zaokrúhľovania dôchodkových dávok podľa § 116 ods. 8 zákona č. 461/2003 Z. z. 

3. V bode 5 odporúčame úvodnú vetu upraviť takto: „Za § 11 sa vkladá § 12, ktorý vrátane nadpisu znie:“. 

Odôvodnenie: Legislatívno-technická pripomienka.

4. V bode 5 odporúčame ustanovenie § 12 ods. 2 uviesť v jednotnom čísle a slová „uvedené v“ nahradiť slovom „podľa“. 
Odôvodnenie: Legislatívno-technická pripomienka.

5. V bode 5 odporúčame precizovať navrhované prechodné ustanovenie v § 12 ods. 3. 

Odôvodnenie: Precizovanie ustanovenia § 12 ods. 3 odporúčame z dôvodu, že z navrhovaného znenia nie je jasný úmysel predkladateľa. Nie je zrejmé, či je prechodné ustanovenie navrhnuté z dôvodu vypustenia § 6 ods. 5 alebo predkladateľ sleduje iný zámer.

Medzirezortné pripomienkové konanie

	Poslanecký návrh zákona vrátane stanoviska ministerstva športu bol predmetom medzirezortného pripomienkového konania. K poslaneckému návrhu zákona nebola uplatnená žiadna zásadná pripomienka.



Záver

	Na základe vyššie uvedeného ministerstvo športu odporúča vláde Slovenskej republiky vysloviť s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 112/2015 Z. z. o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov v znení neskorších predpisov (tlač 1488)  súhlas po zapracovaní pripomienok uvedených v stanovisku.
